Die feit dat albei beskuldigdes 'n lang misdaadrekord het en telkens vrygelaat is op parool, plaas weer eens die soeklig op die gebreke in die regstelsel en oorbevolkte tronke. Die algemene vonnis vir ernstige misdrywe soos huisbraak is deesdae net drie maande tronkstraf, waarna die oortreders in 'n gemeenskap-korrektiewe stelsel geplaas word waar hulle gedrag en bewegings deur korrektiewe dienste-beamptes gemonitor moet word. Die oormag is egter hopeloos te groot, wat tot gevolg het dat misdadigers binne dae weer verkrag, inbreek of moor . . .
Die twee beskuldigdes was glo skaars 'n week op parool vrygelaat vir 'n ander oortreding toe hulle op Santos Haven toegeslaan het.
Hulle het blykbaar toegang tot die oord gekry deur in 'n boom langs die heining te klim. Dié boom is intussen afgekap en algemene veiligheidsmaatreëls by die oord en individuele huise word nou opgeskerp.
" 'n Mens word moedeloos en voel magteloos as jy dae en nagte om werk om gevaarlike misdadigers aan te keer - net om te sien hoe hulle 'n paar dae later laggende op parool uit die hof stap . . . en jy wéét voor jou heilige siel hulle gaan wéér 'n misdaad pleeg - gewoonlik 'n ernstiger een as waarvoor hulle aanvanklik aangekeer is", het 'n speurder vertroulik laat hoor.
"Twee het ingekom by 'n venster en haar wakker geslaan met die vuis, haar hande vasgebind en mond toegebind en 'n klomp goed gesteel.
"Hoe kan mense so wreed teenoor 'n hulpelose oumens wees?" "Is 'n mens dan nêrens meer veilig nie?" , is van die vrae wat deurgaans gevra is.
Die rowers het blykbaar toegang tot Massyn se huis deur 'n oop sitkamervenster gekry terwyl sy geslaap het. Hulle was besig om die huis te deursoek vir kosbaarhede toe sy omstreeks 05:45 wakker skrik van die lawaai.
Die huis is blykbaar omgedolwe en nadat hulle die kluis ook oopgesluit het, het hulle met 'n klomp juweliersware en verskeie ander items op die vlug geslaan. Die bejaarde Massyn is gelukkig nie ernstig beseer nie en is weer tuis nadat sy by 'n plaaslike hospitaal behandel is.
Verskeie vingerafdrukke is op die toneel gekry en die Polisie hoop om die skuldiges vinnig aan te keer.